


Proposta de resolució del Consell d’Associacions de Barcelona sobre el procés del «Pacte de Ciutat pel Foment de l’Associacionisme»

Presentada per: 

Davant el repte que suposa el desplegament de la Llei 11/2023 de Foment de l’Associacionisme a escala municipal, les associacions de Barcelona impulsem el Pacte de Ciutat pel Foment de l’Associacionisme. Aquest procés neix de la necessitat de fer un replantejament global de les polítiques municipals per definir una estratègia conjunta que enforteixi el teixit associatiu de la ciutat. L'objectiu és assolir un compromís polític ferm que garanteixi el futur de les entitats i la seva participació activa en la governança de Barcelona, reconeixent les persones voluntàries com a militants de causes socials i agents de transformació.
Per aquest motiu, l'assemblea del CAB presenta aquest full de ruta operatiu, concretat en 185 propostes, que incideixen en cinc eixos estratègics transformadors:
· Enfortiment dels valors democràtics i reconeixement: Reivindiquem l’associacionisme com una eina de construcció democràtica i cohesió social6. Cal que l'Administració impulsi mecanismes de reconeixement institucional i memòria, protegint el patrimoni associatiu i apropant el fet associatiu a les noves generacions a través de l’àmbit educatiu.
· Dret a l’espai públic i locals dignes: Exigim que els carrers i places siguin espais prioritaris per a la socialització i l’activitat comunitària, facilitant-ne l'ús amb normatives flexibles910. Així mateix, apostem per la gestió cívica i público-comunitària d’equipaments i per una planificació urbana que garanteixi una xarxa d’espais compartits, accessibles i adequats per a les entitats.
· Burocràcia zero i relació basada en la confiança: Cal que la relació amb l’Ajuntament deixi de ser una cursa d’obstacles. Proposem la implementació d'una finestreta única, la simplificació administrativa proporcional a la mida de les entitats i l'adopció d'un llenguatge proper i entenedor en tots els tràmits.
· Finançament estable i autonomia econòmica: Reclamem un model de finançament que superi la inestabilitat actual15. Cal incrementar els pressupostos de proximitat, agilitzar el pagament de subvencions i prioritzar els convenis pluriennals per garantir la sostenibilitat estructural de les entitats i les seves federacions.
· Cures i suport al voluntariat: L'Administració ha de respectar els temps i les dinàmiques de les entitats, oferint assessorament i formació que facilitin la conciliació i el relleu generacional9.
Per tot això, des del Consell d’Associacions de Barcelona emplacem a totes les associacions a sumar-se i més endavant el farem arribar a les  forces polítiques del consistori per treballar plegades per  obrir una nova etapa que posi la "mirada llarga" en el futur de l’associacionisme barceloní.
#PacteAssociacionismeBCN




